Claude også være designer – går direkte efter Figma

Anthropic vil ikke længere nøjes med at være selskabet bag en stærk chatbot. Med Claude Design tager virksomheden et nyt skridt op i værdikæden og går efter det sted, hvor idéer normalt bliver til slides, mockups og prototypearbejde. Det nye værktøj blev lanceret 17. april 2026 og er bygget på Claude Opus 4.7. I første omgang rulles det ud som research preview til betalende brugere på Pro-, Max-, Team- og Enterprise-abonnementer.

Anthropic beskriver selv Claude Design som et værktøj, hvor man kan skrive, hvad man vil lave, og derefter finpudse resultatet via chat, kommentarer, direkte redigering og små justeringsgreb til layout, afstand og farver.

Fra prompt til PowerPoint

Claude Design er lavet til mere end hurtige skitser. Ifølge Anthropic kan værktøjet bruges til alt fra interaktive prototyper og wireframes til pitch decks, landingssider og marketingmateriale. Materialet kan bagefter eksporteres til blandt andet PDF, PPTX, Canva og HTML, og der er også mulighed for at sende designet videre til Claude Code som et slags aflevering mellem design og udvikling.

Det smarte greb er, at Claude Design ikke kun starter fra en tom prompt. Brugere kan også uploade dokumenter og filer som DOCX, PPTX og XLSX eller pege værktøjet mod en eksisterende kodebase. Under onboarding kan Claude samtidig bygge et designsystem ud fra virksomhedens egne filer, så farver, typografi og komponenter går igen på tværs af projekter.

Det gør værktøjet langt mere relevant end de AI-demoer, der ser flotte ud i en video, men falder fra hinanden i praksis. Her er tanken tydeligvis, at Claude ikke kun skal hjælpe med idéen, men også med det arbejde, der normalt sluger timer mellem produktfolk, marketing og designteams.

Markedet hørte advarslen med det samme

Investorerne opfattede hurtigt lanceringen som mere end bare en ny funktion. Ifølge Yahoo Finance faldt Figma-aktien op til 6,8 procent fredag, efter at Anthropic præsenterede Claude Design. Det siger ikke nødvendigvis, at Figma er i akut fare, men det siger en del om, hvor alvorligt markedet tager idéen om, at AI nu prøver at springe direkte ind på designernes hjemmebane.

Anthropic lægger da heller ikke skjul på, at Claude Design er tænkt som et værktøj til folk, der ikke nødvendigvis har designbaggrund, men stadig skal kunne lave noget, der ser professionelt ud. Det er præcis den slags produkt, der kan flytte arbejde væk fra de traditionelle platforme, allerede før brugeren når at åbne dem.

Canva er allerede med på vognen. I forbindelse med lanceringen siger Canavas medstifter og direktør Melanie Perkins, at selskabet vil gøre det nemt at tage idéer og kladder fra Claude Design ind i Canva, hvor de kan redigeres videre. Det er et signal om, at nogle spillere hellere vil koble sig på bølgen end stå i vejen for den.

Claude også være designer – går direkte efter Figma